Diari Oficial de la Generalitat Valenciana


Sumari del DOGV 4227, del 12-04-2002 (2002/3034)

RESOLUCIÓ de 20 de març de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc entre la Conselleria de Cultura i Educació de la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana, per a col·laborar en la gestió de la Formació en Centres de Treball (FCT), la formació contínua del professorat i, en general, en el desenrotllament de la Formació Professional Específica a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4227

Data del DOGV
:   12-04-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/3034


Data del document
:   20-03-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura i Educació
    * cambra de comerç i indústria
    * cooperació administrativa
    * ensenyament professional

RESOLUCIÓ de 20 de març de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc entre la Conselleria de Cultura i Educació de la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana, per a col·laborar en la gestió de la Formació en Centres de Treball (FCT), la formació contínua del professorat i, en general, en el desenrotllament de la Formació Professional Específica a la Comunitat Valenciana. [2002/3034]
  
Subscrit, després de la tramitació prèvia reglamentària, entre la Conselleria de Cultura i Educació de la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana, el 7 de febrer de 2002, un Conveni Marc per a col·laborar en la gestió de la Formació en Centres de Treball (FCT), la formació contínua del professorat i, en general, en el desenrotllament de la Formació Professional Específica a la Comunitat Valenciana, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0204/2002, i que figura com a annex d'aquesta resolució.
  
València, 20 de març de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni Marc entre la Conselleria de Cultura i Educació, de la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana, per a col·laborar en la gestió de la Formació en Centres de Treball (FCT), la formació contínua del professorat i, en general, en el desenrotllament de la Formació Professional Específica a la Comunitat Valenciana
  
València, a 7 de febrer de 2002
  
Reunits
  
D'una part, l'Honorable Senyor conseller de Cultura i Educació, Manuel Tarancón i Fandos, en nom de la Generalitat Valenciana i, autoritzat per a la firma del present conveni per Acord del Govern Valencià, de data 18 de desembre de 2001.
  
I d'una altra, el President del Consell de Cambres Oficials de Comerç, Indústria i Navegació de la Comunitat Valenciana, el senyor Arturo Virosque Ruiz, en nom i representació de la mateixa, fent ús de la facultat que li conferix la Llei 11/1997, de 16 de desembre, de la Generalitat Valenciana, de Cambres Oficials de Comerç, Indústria i Navegació de la Comunitat Valenciana.
  
EXPOSEN
  
Primer
  
La nova Formació Professional que a través de la qualificació professional acredita, a més de formació, les competències professionals requerides en els diferents nivells de l'ocupació, requerix, per a aconseguir eixa formació professional i humana, dins de la polivalència professional que permeta adaptar-se als canvis que es produïsquen, esforços significatius en innovació tecnològica, formació del professorat, pràctiques d'alumnes en empreses i coneixement del món empresarial, que li permeten introduir nous conceptes en el seu desenrotllament, al mateix temps que facilita la relació entre la Formació Professional Específica (en avant FPE), les demandes del mercat laboral i necessitats del sistema productiu, a través de l'accés a la informació del món empresarial, que ha de constituir, més que un valor afegit al nou model de FPE, una exigència i necessitat per al seu propi desenrotllament.
  
La cooperació entre els centres docents que impartixen formació professional i les empreses requerix el desenrotllament d'una plataforma comuna, que implica una visió compartida de les demandes, exigències, necessitats i experiències, aspectes en què la col·laboració entre la Conselleria de Cultura i Educació i el Consell de Cambres Oficials de Comerç, Indústria i Navegació de la Comunitat Valenciana suposa un avanç necessari que ha de permetre desenrotllar un treball conjunt que permeta una major connexió i coneixement recíproc entre Instituts i Empreses.
  
Segon
  
L'article 34, apartat 2, de la Llei Orgànica 1/1990, de 3 d'octubre, d'Ordenació General del Sistema Educatiu (LOGSE), establix per a tots els alumnes de Formació Professional Específica, la realització de pràctiques en centres de treball com a requisit per a accedir al títol corresponent.
  
Tercer
  
L'article 2, apartat 1, paràgraf f), de la Llei 3/1993, de 22 de març, Bàsica de les Cambres Oficials de Comerç, Indústria i Navegació i l'article 7.1. g) de la Llei 11/1997, de Cambres Oficials de Comerç, Indústria i Navegació de la Comunitat Valenciana, encomanen a estes, col·laborar amb les Administracions Educatives competents en la gestió de la formació pràctica en els centres de treball inclosa en les ensenyances de Formació Professional Reglada, en especial en la selecció i homologació de centres de treball i empreses, si és procedent, en la designació d'instructors dels alumnes i en el control del compliment de la programació.
  
Quart
  
La Llei 11/1997, definix les Cambres com a corporacions de dret públic dependents de la Generalitat Valenciana, a través de la Conselleria d'Indústria i Comerç, ara d'Innovació i Competitividad, i preveu que podran establir entre si o amb altres administracions públiques els oportuns convenis o instruments de col·laboració, prèvia comunicació o autorització de la dita Conselleria.
  
L'article 43, de la Llei 11/1997, establix que la tutela de la Generalitat Valenciana sobre les Cambres Oficials de Comerç i el Consell de Cambres Oficials de Comerç, Indústria i Navegació de la Comunitat Valenciana, en l'exercici de la seua activitat, s'exercirà a través de la Conselleria d'Indústria i Comerç.
  
Quint
  
L'article 37, de la Llei 11/1997, encomana al Consell de Cambres Oficials de Comerç, Indústria i Navegació de la Comunitat Valenciana, en matèria de coordinació, representar al conjunt de les Cambres de la Comunitat Valenciana davant de l'administració Pública i ser l'òrgan coordinador i impulsor de les actuacions comunes del conjunt de les Cambres.
  
Sext
  
Amb data 7 de juny de 1994 les parts subscrigueren un conveni marc per a la col·laboració en la gestió de la formació en centres de treball dels alumnes de formació professional específica. El canvi normatiu produït per l'aprovació de la Llei 11/1997, de Cambres Oficials de Comerç, Indústria i Navegació de la Comunitat Valenciana aconsella la subscripció d'un conveni marc nou que substiuïsca l'anterior.
  
Per tot l'anterior, s'establix el present conveni marc d'acord amb les següents,
  
CLÀUSULES
  
Primera
  
L'objecte del present conveni, és establir la col·laboració entre la Conselleria de Cultura i Educació i el Consell de Cambres Oficials de Comerç, Indústria i Navegació de la Comunitat Valenciana, a fi de contribuir adequadament a garantir la realització dels mòduls de formació en centres de treball, de tots els alumnes que cursen ensenyances de Formació Professional Específica en els centres educatius de la Comunitat Valenciana, així com col·laborar en la formació contínua del professorat de Formació Professional i en aquelles accions que potencien i desenrotllen el nou model de Formació Professional i siga d'interés comú.
  
Segona
  
Correspondrà al Consell de Cambres Oficials de Comerç, Indústria i Navegació de la Comunitat Valenciana, el desenrotllament de les següents funcions.
  
1. Difusió de la formació en centres de treball entre les empreses i entitats valencianes, promovent la seua col·laboració amb este projecte.
  
2. Confeccionar un catàleg d'empreses i centres de treball col·laboradors, que reunisquen els requisits mínims establits per l'administració educativa i desitgen col·laborar en la realització de les pràctiques formatives, classificat per sectors productius afins a cada una de les famílies professionals i amb determinació dels llocs formatius potencials que s'oferixen, tot això en l'àmbit territorial de cada una de les Cambres valencianes.
  
3. Efectuar una correspondència entre l'oferta dels llocs formatius del referit catàleg i la demanda estimada per curs acadèmic, en funció de les dades relatives de matrícula d'alumnes per cicles formatius subministrats per la Conselleria. Esta atribució serà realitzada, a més per a successius cursos, determinant l'evolució i progrés dels indicadors d'incorporació, curs a curs, d'empreses, centres educatius i alumnes, assegurant d'esta manera un document de planificació i seguiment del programa de col·laboració entre estos dos organismes.
  
4. Assessorar a les empreses col·laboradores en tots aquells aspectes que tenen a vore amb la posada en marxa i realització de les pràctiques dels alumnes, especialment pel que fa a la naturalesa jurídica de la relació empresa-centre educatiu i la relació alumne-empresa, les necessitats organitzatives que genera en l'empresa l'existència dels llocs formatius, la selecció de tutors de les empreses o, si és procedent, la proposta de tutors sectorials interempreses, els objectius formatius i continguts de les programacions de pràctiques i, en general, d'aquells altres que tenen interés en el procés.
  
5. Elaborar i realitzar, en col·laboració amb la Conselleria de Cultura i Educació, un pla de formació dirigit als tutors de les empreses, fonamentat en el coneixement del paper rellevant que eixa figura ocupa en el procés formatiu, així com en l'entrenament bàsic de les competències pedagògiques i didàctiques que siguen necessàries per a assegurar la qualitat del procés d'ensenyança-aprenentatge a realitzar en l'empresa.
  
6. Establir, com a institució mediadora, preconvenis amb empreses que desitgen col·laborar amb els centres educatius en la realització de pràctiques formatives i manifesten la seua disposició a firmar el concert específic emés a l'efecte per la Conselleria de Cultura i Educació, segons el que disposa l'orde de la Conselleria de Cultura, Educació i Ciència, del 31 d'agost de 1988, per la qual es regula la realització de pràctiques professionals formatives en entitats col·laboradores.
  
7. Elaborar, en col·laboració amb l'administració educativa, un pla de seguiment i avaluació individual i global de les pràctiques formatives que contemple la verificació del compliment de les programacions prèviament establides en els convenis específics, la qualitat dels processos d'ensenyança-aprenentatge, les característiques del paper dels tutors de les empreses i els tutors del centre educatiu en l'avaluació final dels alumnes i, finalment, l'avaluació del programa de col·laboració entre estos dos organismes.
  
8. Col·laborar en la formació contínua del professorat de Formació Professional dependent de la Conselleria de Cultura i Educació, bé a través dels cursos de perfeccionament, reciclatge i actualització empresarial que organitzen les cambres pel seu compte, o bé a través del disseny i desenrotllament de formació a mesura de les necessitats concretes de la Conselleria. Esta formació abraçarà tant els camps de competència tècnica com els temes metodològics docents.
  
9. Promoure accions que permeten donar a conéixer a la societat valenciana en general i al sector empresarial en particular, la realitat del nou model de FPE, a través de cursos, conferències, trobades, jornades...
  
10. Col·laborar amb la Conselleria de Cultura i Educació per a aconseguir una major integració i relació Institut-Empresa que permeta un major coneixement mutu, i per tant un major acostament dels centres docents a les necessitats del mercat laboral i les demandes del sistema productiu valencià.
  
11. Col·laborar en qualsevol altra activitat que es considere necessària per a un millor desenrotllament de la Formació Professional a la Comunitat Valenciana.
  
Tercera
  
Correspondrà a la Conselleria de Cultura i Educació desenrotllar les següents funcions:
  
1. Informar sobre els requisits mínims que han de reunir les empreses potencialment col·laboradores en relació a la seua capacitat tecnològica, qualitat dels processos i/o subprocessos productius o de prestació de servicis, interés dels equipaments i qualitat dels recursos humans, tot això en funció de la naturalesa i dels objectius dels programes formatius que es pretenen desenrotllar en la implantació de l'oferta de cicles formatius de Formació Professional Específica.
  
2. Subministrar al Consell de Cambres Oficials de Comerç, Indústria i Navegació de la Comunitat Valenciana totes aquelles dades relatives a la matrícula d'alumnes, centres educatius i famílies professionals que definixen l'oferta educativa de Formació Professional Específica en l'àmbit territorial de cada una de les cambres valencianes, afavorint d'esta manera la concreció dels llocs formatius demandats curs a curs, dades que s'incorporaran al document de planificació i seguiment del programa de col·laboració.
  
3. Col·laborar en l'execució del pla de formació dels tutors de les empreses, contribuint a garantir la qualitat dels processos d'ensenyança-aprenentatge a desenrotllar en els centres de treball.
  
4. Partint de la informació continguda en el catàleg d'empreses i centres de treball col·laboradors, la Conselleria de Cultura i Educació, en col·laboració amb les Cambres, distribuirà els llocs formatius en empreses entre els centres educatius del seu àmbit territorial, organitzant les corresponents visites dels tutors dels centres educatius a les empreses para, coneguts el processos productius que desenrotllen i els llocs de treball que sustenten, establir la concreció de la programació d'activitats formatives que realitzaran els alumnes, en col·laboració amb els respectius tutors de les empreses. Este nivell de concreció de les programacions haurà de tindre en compte les activitats més característiques del perfil professional del títol corresponent i les condicions particulars que presenta el procés productiu de cada empresa, amb l'objectiu d'arribar a una síntesi facilitadora de la realització de les pràctiques formatives en centres de treball.
  
5. Col·laborar amb el Consell de Cambres Oficials de Comerç, Indústria i Navegació de la Comunitat Valenciana en la confecció del pla de seguiment i avaluació individual i global de les pràctiques formatives, supervisant el nivell de realitzacions obtingudes en el programa de col·laboració entre estos dos organismes.
  
6. En relació a la formació contínua dels professors de Formació Professional, la Conselleria acordarà les activitats formatives a realitzar en la demarcació de cada Cambra, en funció de la planificació general de formació del professorat, establint la seua programació en coordinació amb el departament de formació de la Cambra respectiva.
  
7. Contribuir econòmicament per a sufragar els gastos que generen a les Cambres la gestió de les activitats conveniades, amb independència d'aquelles que per Llei tenen atribuïdes.
  
Quarta
  
Es constituirà una comissió mixta paritària entre la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana amb funcions de coordinació i supervisió del grau i qualitat de realització de les funcions i tasques corresponents a les dos parts.
  
La Generalitat Valenciana estarà representada en esta comissió per les Conselleries d'Indústria i Comerç i, Cultura i Educació, per mitjà de nomenaments dels respectius consellers.
  
Quinta
  
La col·laboració, definida en els seus traços bàsics en este conveni marc, es completarà per mitjà de convenis singulars, de vigència anual, que contemplen les accions concretes a desenrotllar i les contraprestacions econòmiques corresponents.
  
Sexta
  
El present conveni entrarà en vigor el dia de la seua firma i la seua duració s'establix indefinida, excepte denuncia formulada per algunes de les parts i notificada de forma fefaent a l'altra amb una antelació de tres mesos.
  
Sèptima
  
Este conveni substituïx el subscrit per les parts amb data 7 de juny de 1994.
  
Així ho acorden ambdós parts, firmant-se en triple versió en el lloc i data assenyalats.
  
Pel Consell de Cambres Oficials de Comerç, Indústria i Navegació de la Comunitat Valenciana: Arturo Virosque Ruiz.
  
Per la Generalitat Valenciana, el conseller de Cultura i Educació: Manuel Tarancón i Fandos.